ΚΑΝΟΝΙΣΜΟΣ (ΕΚ) αριθ. 2470/96 ΤΟΥ ΣΥΜΒΟΥΛΙΟΥ της 17ης Δεκεμβρίου 1996 για παράταση της διαρκείας κοινοτικού δικαιώματος επί φυτικών ποικιλιών όσον αφορά τα γεώμηλα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2100/94 του Συμβουλίου, της 27ης Ιουλίου 1994, για τα κοινοτικά δικαιώματα επί φυτικών ποικιλιών (1), και ιδίως το άρθρο 19 παράγραφος 2,

την πρόταση της Επιτροπής,

Εκτιμώντας:

ότι είναι αναγνωρισμένο ότι οι τεχνικές δυσχέρειες της δημιουργίας ποικιλιών γεωμήλων απαιτούν δαπάνες για ερευνητικές δραστηριότητες επί διάστημα μεγαλύτερο απ' ό,τι απαιτείται για όλες σχεδόν τις υπόλοιπες γεωργικές καλλιέργειες 7 ότι, επιπλέον, η εμπειρία της αγοράς επιτρέπει το συμπέρασμα ότι μια νέα ποικιλία γεωμήλων δείχνει την εμπορική της αξία μόνο μακροπρόθεσμα, σε σύγκριση με τις γεωργικές καλλιέργειες που απαιτούν επίσης μακροπρόθεσμες ερευνητικές δραστηριότητες 7 ότι, για τους λόγους αυτούς, η δίκαιη ανταμοιβή των ερευνητικών δραστηριοτήτων είναι δυνατή μόνο στα σχετικώς τελευταία στάδια της προστασίας, σε σύγκριση με τις άλλες γεωργικές καλλιέργειες 7

ότι, προκειμένου να καθιερωθεί ένα νομικό πλαίσιο που θα επιτρέψει την επίτευξη της εν λόγω δίκαιης ανταμοιβής, η παράταση της αρχικής διάρκειας ενός κοινοτικού δικαιώματος επί φυτικών ποικιλιών για πέντε επιπλέον έτη είναι το καταλληλότερο μέτρο, στην περίπτωση των γεωμήλων 7

ότι η παράταση αυτή πρέπει να εφαρμόζεται σε όλα τα έγκυρα κοινοτικά δικαιώματα επί φυτικής ποικιλίας, τα οποία χορηγήθηκαν πριν από την έναρξη ισχύος του παρόντος κανονισμού ή τα οποία θα χορηγηθούν στο μέλλον, εκτός εάν ο κάτοχος του δικαιώματος το εκχωρήσει επισήμως ή το δικαίωμα ακυρωθεί με απόφαση του Κοινοτικού Γραφείου Φυτικών Ποικιλιών 7

ότι η παράταση πρέπει να μειώνεται όταν ένα ή περισσότερα εθνικά δικαιώματα για την ίδια ποικιλία ευρίσκοντο σε ισχύ σε ένα κράτος μέλος πριν από τη χορήγηση κοινοτικού δικαιώματος επί φυτικής ποικιλίας και, επομένως, είχε δώσει τη δυνατότητα σε ένα δημιουργό να αξιοποιήσει ήδη την ποικιλία του 7 ότι παρεμφερής αρχή είχε ήδη προβλεφθεί και υπό το μεταβατικό καθεστώς του άρθρου 116 του κανονισμού (ΕΚ) αριθ. 2100/94,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η διάρκεια του κοινοτικού διπλώματος επί φυτικών ποικιλιών, κατά το άρθρο 19 παράγραφος 1 του κανονισμού (ΕΚ) αριθ. 2100/94, παρατείνεται, ως προς τις ποικιλίες γεωμήλων, επί μία νέα πενταετία, υπό την επιφύλαξη του άρθρου 116 παράγραφος 4 τέταρτη περίπτωση του ανωτέρω κανονισμού.

2. Στην περίπτωση ποικιλιών στις οποίες είχε χορηγηθεί εθνικό δικαίωμα πριν τη χορήγηση του κοινοτικού, χωρίς όμως να εμπίπτουν στο άρθρο 116 παράγραφος 4 τέταρτη περίπτωση του ανωτέρω κανονισμού, η κατά την παράγραφο 1 παράταση μειώνεται κατά τη μεγαλύτερη περίοδο πλήρων ετών, κατά την οποία το ή τα εθνικά δικαιώματα ίσχυσαν σε ένα κράτος μέλος για την ίδια ποικιλία, πριν τη χορήγηση του κοινοτικού δικαιώματος επ' αυτής.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Δεκεμβρίου 1996.

Για το Συμβούλιο

Ο Πρόεδρος

I. YATES

(1) ΕΕ αριθ. L 227 της 01.09. 1994, σ. 1 7 κανονισμός όπως τροποποιήθηκε από τον κανονισμό (ΕΚ) αριθ. 2506/95 (ΕΕ αριθ. L 258 της 28. 10. 1995, σ. 3).